《夏孟黄思庵太府社集城西别业得寒字》
明代·孙继皋

密林长夏集衣冠，洛社风流异代看。鸳序人归曾不晚，鸥盟老去许谁寒。

山连睥睨青临阁，水带檀栾净倚栏。尽日从容文酒乐，冥冥天外托飞翰。

作者简介：（1550—1610）常州府无锡人，字以德，号柏潭。万历二年进士第一。除修撰。官至吏部侍郎，摄铨事，论救诸谴谪官，无所避讳。神宗嫡母陈太后梓宫发引，帝称疾不送，遣官代行，继皋上疏极谏，忤旨。及三殿失火，大臣请去者，皆慰留，独继皋致仕去，卒赠礼部尚书。有《宗伯集》、《柏潭集》。